Omnibus presentes litteras inspecturis, magister Laurentius, officialis curiæ archidiaconalis Senon., in Domino salutem. Notum facimus quod coram nobis constituti Johannes Apothecarius, filius defuncti Peregrini, Apothecarii, et Isabella, ejus uxor, recognoverunt quod cum inter venerabilem patrem G., Dei gratia Senon. archiepiscopum, ex una parte, et ipsos Johannem et Izabellam, ex altera, fuisset diutius altercatum super eo quod dictus dominus Senon. archiepiscopus dicebat ipsum Johannem esse hominem, et ipsam Izabellam esse feminam dicti domini Senon.; tandem inventum fuit quod dictus Johannes erat homo dicti domini Senon. pro toto, tam ex parte patris sui, burgensis quondam dicti domini Senon., quam etiam ex parte matris suæ burgensis quondam ejusdem domini Senon., et dicta Izabella erat femina domini regis pro medietate, ex parte patris sui quondam burgensis dicti domini regis, et femina dicti domini Senon. pro alia medietate, ex parte matris burgensis ejusdem domini Senon,; volentes prefati Johannes et Izabella quod eidem domino Senon., occasione servitii et ratione tailliæ quinque solidorum paris. in crastino Nativitatis Domini, annis singulis, solvere teneantur, tali modo, quod altero dictorum Johannis et Izabellæ, viam universæ carnis ingresso, superstes ad duos solidos et dimidium paris. solummodo teneatur, nec poterit ultra hoc idem dominus Senon., vel baillivus ipsius, ab eisdem Johanne et Izabella, occasione servitii et ratione tailliæ, aliquid exigere, petere, vel etiam extorquere; ad quod dicti Johannes et Izabella se coram nobis specialiter obligarunt, salva tamen eidem domino Senon. justitia in dictis Johanne et Izabella, sicut in aliis burgensibus domini Senon. ejusdem conditionis Senonis commorantibus; se suponentes quantum ad hoc dicti Johannes et Izabella jurisdictioni curiæ nostræ. Datum, anno Domini millesimo ducentesimo sexagesimo, mense junio.